Ադրբեջանին ՌԴ-ի կողմից զենքի վաճառքը իսկապես լուրջ հարց է, որը ես բարձրացրել եմ իմ ռուս զրուցակիցների առաջ: Ռուսական պատասխանը մեկն է. զենքի վաճառքը ՌԴ-ի համար կարևոր բիզնես է: Ասում են՝ ձեզ ի՞նչ է պետք, կտանք: Հիմնավորում են, թե մեզ մի կտրեք Ադրբեջանից: Եթե ՀՀ-ն ռազմավարական դաշնակից է, ապա Ադրբեջանը ռազմավարական գործընկեր է: Ու Ռուսաստանը չի ցանկանում հրաժարվել այդ գործընկերությունից, քանի որ դա իր ազդեցության գոտու մի կարևոր մասն է Հարավային Կովկասի տարածաշրջանում: Ի դեպ, ՌԴ-ի եկամտաբեր բիզնեսի առաջին քառյակում են նավթը, գազը, սպառազինությունը և ցորենը: Մենք, որպես պետություն, իհարկե իրավունք ունենք անհանգստանալ մեր անվտանգության երաշխիքն ապահովելու հարցով: Մենք պիտի անընդհատ զենք գնենք և կատարելագործենք մեր բանակը: Բայց նաև պիտի բանակցենք, որովհետև այն սպառազինությունը, որ այսօր ունեն Հայաստանը և Ադրբեջանը, եթե գործի դրվի, ապա Հարավային Կովկասը ամբողջությամբ կվերածվի անապատի, իսկական դժոխքի: Դրա համար, զինվելով հանդերձ, մենք պիտի պատրաստ լինենք բանակցությունների: